قاضی مشتاق احمد

**قاضی مشتاق احمد** بھارت سے تعلق رکھنے والے اردو زبان کے ناول نگار، افسانہ نگار اور ڈراما نگار ہیں۔
## حالاتِ زندگی
**قاضی مشتاق احمد** 20 مارچ 1940ء میں جلگاؤں، مہاراشٹر میں پیدا ہوئے۔ ان کے والد کا نام الحاج قاضی میر چاہت علی تھا۔ والدہ کا نام حجن زبیدہ خاتون تھا۔
انھوں نے ایم جے کالج جلگاؤں سے ایف اے کیا۔ پونہ یونیورسٹی سے معاشیات اور سیاسیات کے ساتھ بی اے(اسپیشل) کیا۔
بعد ازاں کے سی کالج بمبئی سے ایل ایل بی کیا۔
بطور تحصیلدار سرکاری ملازمت شروع کی۔ اس سلسلے میں بھور، ستارا کولہا پور اور سانگلی میں رہے۔  مہاراشٹر سول سروسز میں ایڈیشنل کلکٹر (سلیکشن گریڈ) رہے۔ بحیثیت ایڈیشنل ڈائریکٹر محکمہ سماجی بہبود، حکومت مہاراشٹر، سبکدوش ہوئے۔ 
ان کے والد کے طنز و مزاح سے بھرپور مضامین اس وقت کے رسائل میں شائع ہوتے تھے اور ان کے دادا حضرت قاضی عبد الرسول عرف بچو میاں حضرت عربی و فارسی کے عالم تھے۔ ان کا آبائی وطن ارنڈول (مشرقی خاندیس) تھا۔ ان کی ذاتی لائبریری میں بہت سی کتابیں تھیں۔
پرائمری اسکول کے زمانے میں ہی **قاضی مشتاق احمد** نے بہت سی کتابیں پڑھ لی تھیں۔

## ادبی سفر
اینگلو اردو ہائی اسکول جلگاؤں کے ان کے ساتھی **میر فخر اللہ خان پرواز** کے دستی رسالے **شگوفہ** میں **قاضی مشتاق احمد** کی پہلی کہانی آئی۔ بعد ازاں اسی رسالے کے ایڈیٹوریل بورڈ میں شامل ہو گئے۔ان کی پہلی طویل کہانی **زندہ مورتی** انھوں نے خود کتابی صورت میں چھپوائی۔ جس کے لیے کسی انگریز پادری نے اشتہار دلوائے اور دو اشتہار انھوں نے خود حاصل کیے۔ وہ ان گنے چنے ادیبوں میں سے ہیں کہ جنھیں ابتدائی دور میں ہی قلم کی برکت سے معاوضہ ملنا شروع ہو گیا۔
اسکول کے زمانے میں **کھلونا** رسالہ خرید کر پڑھتے تھے۔ لیکن جلگاؤں کے ریلوے اسٹیشن کے سٹال پہ ان کے شوق کو دیکھتے ہوئے انھیں وہاں بیٹھ کر سب رسالے وغیرہ پڑھنے کی اجازت تھی جس کا وہ خوب فائدہ اٹھاتے تھے۔
انھوں نے ہائی اسکول کے زمانے ہی سے اخبارات کے لیے مضامین لکھنے شروع کر دیے جو **انقلاب** اور **ہندوستان** میں شائع ہونے لگے۔ اپنے کالج کے میگزین **اجنتا** میں اردو، ہندی اور انگریزی میں مضامین لکھے۔ اردو میں انھیں اپنے افسانے **کشمیر جنت نہیں ہے** پر انعام ملا جو ان کا پہلا ادبی انعام تھا۔ انھوں نے اپنے اردو شعبہ کے پروفیسر **افتخار احمد فخر** کی تحریک پہ اپنے کالج کی سوشل گیدرنگ کے لیے **بوگس فلم کمپنی** نام سے پہلا کامیڈی ڈراما لکھا۔ یہ ڈراما بے حد کامیاب رہا اور انھیں اور ان کے ساتھیوں کو سرٹیفکیٹ بھی ملا جو ان کی ادبی کاوشوں پر پہلا سرٹیفکیٹ تھا۔
روزنامہ **ہندوستان** کے لیے کالم **جائزے** لکھنا شروع کیا۔
انہی دنوں روزنامہ **ہندوستان**کے ادارتی سٹاف میں شامل ہو گئے۔ سب ایڈیٹر کے طور پر گئے اور پھر نیوز ایڈیٹر بن گئے۔ بعد میں ایڈیٹوریل بھی لکھ دیتے تھے اور فلمی سیکشن بھی ان کے ذمہ آ گیا۔
محمود راہی کے ہفت روزہ **بمبئی** کے لیے کئی کہانیاں لکھیں۔ پھر **صبحِ امید** میں بھی کام کرنے لگے اور صبحِ امید کے ادارے کے تحت ہفت روزہ **روشنی** کی ادارت بھی مل گئی۔
**شمع** کے لیے انھوں نے 1963ء سے لکھنا شروع کیا اور باقاعدہ افسانہ نگار ادبی دنیا سے ان کا تعارف ہوا۔
* تین سو سے زائد افسانے ملک کے مؤقر جرائد میں شائع ہو کر مقبول ہوئے۔
* اٹھائیس کتابیں شائع ہو چکی ہیں۔ ان میں پانچ افسانوی مجموعے ہیں، ایک درجن سے زائد ناول، بچوں کا ادب، تین ایکٹ کا ڈرامہ، سوانحی خاکے، افسانچے، رپورتاژ اور سفرنامے شامل ہیں۔

## تصنیفات
**جاسوسی/مہماتی ناول**
# **موت کی لاش** (پہلا جاسوسی ناول)
# **خطروں کے خریدار**
# **قتل کی رات**
# **دھوئیں کا قتل**
# **روح کا قتل**
# **دشمن کے دوست**
# **مقتول کی گواہی**
# **سرخ نشان**

**سماجی و رومانوی ناول**
# **ایک دن ارمان بھرا**
# **فٹ پاتھ کی رانی**، نئی دلّی، اسٹار پبلیکیشنز، 1983ء
# **سہمی ہوئی بہار**، نئی دلّی، اسٹار پبلیکیشنز
# **آندھی ارمانوں کی**, نئی دلّی، اسٹار پبلیکیشنز
# **شہزادہ**, نئی دلّی، رنگ محل پبلیکیشنز، 1985ء
# **آزادی**، رنگ محل پبلیکیشنز 
# **خوشبو کا سفر**، رنگ محل پبلیکیشنز 
# **کارواں گذر گیا** (سوانحی ناول)

**رپورتاژ**
# **داستان اس بے وفا کی**،بمبئی، ادارۂ ہندوستان
 
**افسانوی مجموعے**
# **وفا کے رنگ**, نئی دلّی، اسٹار پبلیکیشنز 
# **صحبت کی خوشبو**، ادارہ اسباق
# **درد کی زبان**
# **لکشمن ریکھا کے پار**
# **خواب بھی بکتے ہیں**
# **تتلیاں آزاد ہیں**

**ہندی افسانوی مجموعہ**(اردو سے ترجمہ)
# **ایک ہی راستہ**, ادارہ اسباق

**ڈرامے**
# **ایک اور سپر اسٹار** (تین ایکٹ کا مکمل ڈراما)، جلگاؤں، شاہین پبلیکیشنز
# **آتش کشمیر**(مکمل ڈراما)

**بچوں کا ادب**
# **چندا ماما کے گاؤں میں**، حکومتِ ہند، محمکہ برائے ثقافتی امور 
# **زندہ مورتی** 
# **نیا کیلنڈر**
# **سچی کہانیاں**
# **بچوں کی رامائن**
# **ننھے ننھے بچوں کی کہانیاں** (دس کتابیں), مظفرگڑھ، تسنیم بک ڈپو

**افسانچے**
# **قطرہ قطرہ**

**سفر نامے**
# **جس نے یورپ نہیں دیکھا**, پونے، پربھات پرنٹنگ پریس، 2003ء 

**صحافتی تحریریں**
# **بارشِ سنگ**

**خود نوشت**
# **صبح روز آتی ہے**

**سوانحی خاکے**
# **خوشبو جیسے لوگ**

**تنقیدی و تحقیقی تصنیفات**
# **ذکر خاندیش کا**(خاندیش کا تاریخی، تہذیبی ادبی مطالعہ)
# **اُردو نثر۔۔۔ایک مطالعہ**
# **اُردو شاعری۔۔۔کل اور آج**
# **اردو شاعری: میر سے پروین شاکر تک**

**انتخاب**
# **اردو شاعری، آج ، کل اور ہمیشہ**

**فن و ،شخصیت**
# **ہم ہیں مشتاق**

**کیرئیر گائیڈنس**
# **آسماں اور بھی ہیں**

## اعزازات
* 1983ء میں ناول **فٹ پاتھ کی رانی** کے لیے مہاراشٹر اسٹیٹ اردو اکادمی نے ان کی زندگی کا پہلا ادبی اعزاز ایک ہزار روپیہ ملا۔ 
* 1985ء میں ان کے ناول **شہزادہ** پر **مہاراشٹر اردو اکادمی** نے انھیں ڈیڑھ ہزار روپے کے اعزاز سے نوازا۔
* ناول **فٹ پاتھ کی رانی** کا مراٹھی زبان میں ترجمہ ہوا۔
* **ایک شمارہ قاضی مشتاق احمد کے نامہ** کی جشنِ رونمائی پر، ادارہ اسباق کی طرف سے طلائی یادگار ٹرافی ملی۔ 
* 1985ء: پونہ میونسپل کارپوریشن ہر سال شہر کی مقبولیت میں اضافہ کرنے والی شخصیت کو یادگاری تمغا دے کر ستکار کرتے تھے۔ 26 جنوری 1985ء میں انھیں یہ تمغا دیا گیا۔ 

* 1992ء **درد کی زبان**(افسانوی مجموعہ) پر **مہاراشٹر اسٹیٹ اردو اکادمی** کی طرف سے انعام/اعزاز
* 1995ء **نیا کیلنڈر**(بچوں کا ادب) پر **مہاراشٹر اسٹیٹ اردو اکادمی** کی طرف سے انعام/اعزاز
* 1998ء **درد کی زبان**(افسانوی مجموعہ) پر **مغربی بنگال اردو اکادمی** کی طرف سے انعام/اعزاز
* 2000ء میں انھیں سماجی برائیوں سے جنگ کے لیے **گوڈ فرے فلپس انڈیا ایوارڈ** ملا۔
* **مہاراشٹر اردو ساہتیہ اکیڈمی** کی جانب سے اردو زبان و ادب کی نمایاں خدمات انجام دینے پر **قاضی مشتاق احمد** کو 2021ء، 2022ء اور 2023ء کے لیے **مرزا غالب ایوارڈ** سے نوازا گیا۔ 
* ان کی بہت سی کہانیوں کے ہندی، انگریزی،تیلگو اور مراٹھی زبانوں میں ترجمے ہوئے ہیں۔
* ست بھاؤنا پُرسکار (راشٹریہ ودنیان منچ جلگاؤں) کی طرف سے خدمتِ خلق کے لیے انعام ملا۔
* قومی یک جہتی ٹرافی (حکومت مہاراشٹر کی راشٹریہ ایکتا اور وشوبند ھتھو وچار سنشودھن سمیتی) کی جانب سے
* انسدادِ منشیات خدمات کے لیے پونے میونسپل کارپوریشن کی طرف سے ایوارڈ
* **ماہنامہ اسباق**، بزمِ یاراں جلگاؤں، دکن مسلم انسٹی ٹیوٹ پونہ سے ادبی خدمات کے اعتراف میں سپاس نامے اور اسناد 
* **ماہنامہ اسباق** پونہ، **گلہائے خنداں** رامپور، **گونج** نظام آباد اور **انتساب**سرونج نے **قاضی مشتاق احمد: فن و شخصیت** شائع کیے۔
* **نذیر فتح پوری** نے کتاب **اردو افسانہ کی مقبول ترین آواز: قاضی مشتاق احمد** لکھی۔ 
* مہاراشٹر اسٹیٹ اردو اکادمی کے رکن کی حیثیت سے خدمات انجام دیں۔

## ناقدین کی آراء
* **ستیش بیترا**: **مشتاق احمد** تندرست اور تعمیری ادب میں یقین رکھتے ہیں۔ آپ کا مشاہدہ بھی خاصا گہرا ہے۔ انسانی کمزوریاں، خوشیاں اور غمیاں، زندگی کی لڑائی کامیابی سے لڑنے کا جذبہ زندگی کے مثبت رویے سبھی نظر آتے ہیں۔ مجھے لکھنے میں ذرا بھی تامل نہیں کہ **قاضی مشتاق احمد** اپنی لگن اور مستقل مزاجی سے اپنی منزل ڈھونڈنے میں کامیاب ہوں گے۔
* **رام لعل**: **قاضی مشتاق احمد** اپنے افسانے کی فضا روزمرہ کی عام زندگی کی مدد سے تیار کرتے ہیں۔ جس میں کسی قسم کی بھول بھلیاں نہیں ہوتیں۔ شاعرانہ قسم کی نثر نگاری کی کوئی ایسی کوشش بھی نظر نہیں آتی جسے شعوری کہا جا سکے۔ اور آخر میں اپنی تحریر کو ایسے مقام پر منتج کر دیتے ہیں جہاں سے قاری کے لیے دلچسپی کی ایک نئی منزل شروع ہو جاتی ہے یعنی افسانہ اس کی اپنی زندگی کے لیے نیا رویہ بن جاتا ہے۔ اردو افسانے میں یہ صلاحیت بہت کم لکھنے والوں کو نصیب ہوئی ہے۔
* **ہیرانند سوز**: **قاضی مشتاق احمد** فنی نیک نیتی اور انسانیت کی بلند اقدار کو اپنی کہانیوں میں ہر لحاظ سے فوقیت دیتے ہیں۔ ان کے زیادہ تر افسانے معاشرے کے مثبت پہلوؤں کی نشان دہی کرتے ہیں اور راہِ راست پر چلنے کی ترغیب دیتے ہیں۔ مقصدیت ان کے ہر افسانے کی نمایاں خصوصیت ہے۔ انھوں نے اپنے افسانوں میں کرداروں کرداروں کی اخلاقِ حسنہ کو ہر ڈھنگ سے سراہا ہے اور سفلہ پن کی نفی کی ہے۔ 
* **خورشید ملک**: **قاضی مشتاق احمد** اردو افسانوی ادب میں سنگِ میل کی حیثیت رکھتے ہیں۔ اردو کے اس پر آشوب دور میں یہ ایک اہم ستون اور مضبوط ڈھال کا کام کر رہے ہیں۔ ان کے تقریباً ہر افسانے میں وہ تمام صفات موجود ہوتی ہیں جو ایک کامیاب اور اچھے افسانے میں ہونی چاہئیں۔ ان کی ایک اہم خوبی ہے کہ یہ روایتی ڈگر سے ہٹ کے لکھتے ہیں مگر جدیدیت سے اجتناب کرتے ہیں یعنی علامت اور ابہام سے اسی طرح گریز کرتے ہیں جس طرح ایک مسلمان غیر ذبیحہ گوشت سے۔ ان کے افسانوں میں زندگی کی حرارت محسوس ہوتی ہے۔ یہ تلخ حقیقتوں کو اس شیریں انداز سے پیش کرتے ہیں کہ دل سے بے اختیار واہ واہ نکل جاتی ہے۔
* **عبد اللہ چوہدری**: **قاضی مشتاق احمد** ایک مشہور افسانہ نگار ہیں۔ انھوں نے کافی تعداد میں افسانے لکھے ہیں جو ملک کے مقبول و معروف رسائل میں شائع ہو چکے ہیں۔ ان افسانوں کی مقبولیت کی بنا پر ہی انھوں نے اپنے لیے ایک بلند مقام پیدا کر لیا ہے۔ انھوں نے اپنے افسانوں میں سماج کی عکاسی بھرپور طریقے پر کی ہے۔ ہمارے معاشرے میں جو واقعات ہوتے رہتے ہیں، ان کا عکس ان کے افسانوں میں واضح طور پر نظر آتا ہے۔ ان کے افسانے چھوٹے سے چھوٹے اور نازک سے نازک احساسات کی ترجمانی کرتے ہوئے نظر آتے ہیں۔ کبھی کبھی ایسا بھی ہوتا ہے کہ افسانہ پڑھتے جائیں لیکن دل کی دھڑکنیں تیز نہیں ہوتی ہیں بلکہ دماغ حد درجے متاثر ہوتا ہے اور پڑھنے کے بعد دیر تک اس کے بارے میں سوچتا رہتا ہے۔
* **نورالحسنین**: **قاضی مشتاق احمد** اپنے افسانے میں قصے کو ضرور موجود رکھتے ہیں اور محض لفظوں کی جادو گری یا داخلی و خارجی کیفیات کی منظر کشی کے نام ہی کو سب کچھ نہیں مانتے۔ اسی کے ساتھ وہ اس فن سے بھی خوب واقف ہیں کہ افسانے کو کیسے شروع کریں اور اس کا اختتام کب ہونا چاہیے۔ اس تمیز نے ان کے افسانوں کو غیر معمولی طوالت سے بھی بچا لیا اور کہانی کو بوجھل بھی نہیں ہونے دیا۔ ان کا اسلوب نہایت سیدھا سادھا ہے۔ نہ تو شوکتِ الفاظ کی بھرمار ہے اور نہ تشبیہات اور استعاروں کا دخل۔ اور نہ وہ علامتوں کے چکر میں الجھتے ہیں۔ بلکہ وہ راست واقعے کو قاری تک پہنچانا چاہتے ہیں نہ کہ اس کے فہم و ادراک کا امتحان۔ ان کی کہانیوں کے بیشتر پلاٹ عام انسانوں پر مبنی ہیں۔ یہی وجہ ہے کہ ان کے افسانوں کی دنیا وہی ہے، جس دنیا میں ہم اور آپ سانس لے رہے ہیں۔ قاضی صاحب کی بیشتر کہانیاں مقصدیت کے بوجھ کو اپنے کندھوں پر اٹھائے ہوئے ہیں اور کہیں کہیں اپنے حقیقی اختتام سے دامن بچا کر پریم چندریت کا شکار ہو رہی ہیں۔ نصیحتوں کا پراپیگنڈہ کر رہی ہیں اور اپنی آواز کو کھو کر افسانہ نگار کی زبان کا سہارا لے رہی ہیں۔
* **مقصود الٰہی شیخ**(مدیر راوی، بریڈ فورڈ انگلینڈ): **مشتاق احمد**بڑے اچھے اور اونچے افسانہ نگار ہیں۔ ان کے افسانے فنی تقاضوں پر پورا اترتے ہیں۔ سب سے بڑی خوبی یہ ہے کہ خاص و عام میں مقبول ہیں۔ پلاٹ جاندار، منظر کشی دل کش، کردار نگاری مکمل اور بھرپور اور تحریر و بیان نہایت مؤثر۔ ہر افسانہ پہلے سے مختلف۔ سچ کہوں تو